text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 17 септември 2014 година
  за признаване на демонстрираното от схемата „Universal Feed Assurance Scheme“ съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета
  (2014/667/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива и за изменение на Директива 93/12/ЕИО на Съвета (1), и по-специално член 7в, параграф 6 от нея,
  като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (2), и по-специално член 18, параграф 6 от нея,
  след консултация с Комитета за устойчиво развитие на биогоривата и нетранспортните течни горива от биомаса,
  като има предвид, че:
  (1)
  Директиви 98/70/ЕО и 2009/28/ЕО определят критерии за устойчивост на биогоривата. Членове 7б и 7в и приложение IV към Директива 98/70/ЕО са сходни с членове 17 и 18 и приложение V към Директива 2009/28/ЕО.
  (2)
  В случаите, в които биогоривата и нетранспортните течни горива от биомаса трябва да бъдат взети под внимание за целите, посочени в член 17, параграф 1, букви а), б) и в) от Директива 2009/28/ЕО, държавите членки следва да изискват от икономическите оператори да демонстрират съответствие на биогоривата и нетранспортните течни горива от биомаса с критериите за устойчивост, посочени в член 17, параграфи 2-5 от Директива 2009/28/ЕО.
  (3)
  Когато даден икономически оператор предостави доказателства или данни, получени в съответствие с призната от Комисията доброволна схема, които са в степента, обхваната в решението за признаване, съответната държава членка не трябва да изисква от доставчика да предостави допълнителни доказателства за съответствие с критериите за устойчивост.
  (4)
  Искането за признаване, че схемата „Universal Feed Assurance Scheme“ демонстрира, че пратките биогориво са в съответствие с критериите за устойчивост, определени в Директива 98/70/ЕО и Директива 2009/28/ЕО, за пръв път беше внесено в Комисията на 16 май 2011 г. Актуализираната версия на схемата беше внесена на 7 февруари 2014 г. Схемата функционира в Обединеното кралство и може да обхваща фуражни съставки и комбинирани фуражи, както и съвместими култури. Тази схема обхваща търговията, превоза и съхранението на селскостопанските суровини от производителя до първия преработвател, а за останалите етапи разчита на други доброволни схеми, признати от Комисията. Поради това схемата „Universal Feed Assurance Scheme“ е отговорна да осигури, че признаването, издадено от Комисията за тези схеми, с които тя работи съвместно, остава валидно за срока на сътрудничеството. Признатата схема следва да е достъпна на платформата за осигуряване на прозрачност, създадена съгласно Директива 2009/28/ЕО.
  (5)
  Оценката на схемата „Universal Feed Assurance Scheme“ установи, че тя покрива в удовлетворителна степен всички критерии за устойчивост от Директива 98/70/ЕО и Директива 2009/28/ЕО, с изключение на член 7б, параграф 2 от Директива 98/70/ЕО и член 17, параграф 2 от Директива 2009/28/ЕО. Независимо от това, тя предоставя точни данни за елементите, които са необходими на икономическите оператори надолу по веригата на съхранението, за да демонстрират съответствие с член 7б, параграф 2 от Директива 98/70/ЕО и член 17, параграф 2 от Директива 2009/28/ЕО, и прилага методика за масов баланс в съответствие с изискванията на член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
  (6)
  Оценката на схемата „Universal Feed Assurance Scheme“ установи, че тя отговаря в удовлетворителна степен на съответните стандарти за надеждност, прозрачност и независим одит.
  (7)
  Схемата „Universal Feed Assurance Scheme“ беше оценена спрямо действащото в момента на приемането на настоящото решение законодателство. В случай че в правното основание настъпят значими промени, Комисията следва да подложи схемата на оценка, за да установи дали тя все още покрива в удовлетворителна степен критериите за устойчивост, за които е призната.
  (8)
  В случай че в схемата настъпят промени, Комисията следва да я подложи на оценка, за да установи дали тя продължава да покрива в удовлетворителна степен критериите за устойчивост, за които е призната.
  (9)
  Мерките, предвидени в настоящото решение, са в съответствие със становището на Комитета за устойчиво развитие на биогоривата и нетранспортните течни горива от биомаса,
  ПРИЕ НАСТОЯЩОТО РЕШЕНИЕ:
  Член 1
  Схемата „Universal Feed Assurance Scheme“ (наричана по-нататък „схемата“), внесена за признаване в Комисията на 7 февруари 2014 г., демонстрира, че пратките от биогорива съответстват на критериите за устойчивост, определени в член 7б, параграфи 3, 4 и 5 от Директива 98/70/ЕО и член 17, параграфи 3, 4 и 5 от Директива 2009/28/ЕО.
  Схемата използва точни данни за целите на член 7б, параграф 2 от Директива 98/70ЕО и член 17, параграф 2 от Директива 2009/28/ЕО, доколкото осигурява, че цялата информация от икономическите оператори нагоре по веригата на съхранението се прехвърля на икономическите оператори надолу по веригата на съхранението.
  Схемата може да бъде използвана за демонстриране на съответствие с член 7в, параграф 1 от Директива 98/70/ЕО и член 18, параграф 1 от Директива 2009/28/ЕО до първия преработвател на суровините.
  Член 2
  Ако след приемането на настоящото решение схемата претърпи промени в съдържанието по начин, който може да засегне основанието за настоящото решение, тези промени незабавно се нотифицират на Комисията. Комисията прави оценка на нотифицираните промени с оглед да установи дали схемата все още покрива в удовлетворителна степен критериите за устойчивост, за които е призната.
  Ако бъде демонстрирано ясно, че схемата не е изпълнила елементи, за които се счита, че са решаващи за настоящото решение, и ако такива елементи са претърпели тежки и структурни нарушения, Комисията може да отмени настоящото решение.
  Член 3
  Настоящото решение е валидно за срок от пет години.
  Член 4
  Настоящото решение влиза в сила на двадесетия ден след публикуването му в Официален вестник на Европейския съюз.
  Съставено в Брюксел на 17 септември 2014 година.